REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/171-17

14. septembar 2017. godine

B e o g r a d

ZAPISNIK

17. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 14. SEPTEMBRA 2017. GODINE

Sednica je počela u 11.00 časova.

 Sednicom je predsedavala Stefana Miladinović, zamenik predsednika Odbora.

 Sednici su prisustvovali članovi Odbora: Dragan Vesović, Jovica Jevtić, Dragan Jovanović, Zoran Milekić, Ognjen Pantović, Snežana B. Petrović, Dalibor Radičević, Aleksandar Stevanović, Ivana Stojiljković i Goran Ćirić.

 Sednici su prisustvovali zamenici članova Odbora: Radoslav Cokić (zamenik Katarine Rakić) i Ivan Karić (zamenik Novice Tončeva).

 Sednici nisu prisustvovali članovi Odbora: Jasmina Karanac, Nenad Konstantinović i dr Vladimir Orlić, niti njihovi zamenici, i Sreto Perić, zamenik člana Odbora.

Sednici su prisustvovali iz Regulatorne agencije za elektronske komunikacije i poštanske usluge: Petar Stijović, zamenik predsednika Upravnog odbora, dr Vladica Tintor, direktor, Jelena Ivanović, direktor sektora za pravne i opšte poslove,Miodrag Ivković, direktor sektora za elektronske komunikacije i Dragan Pejović, direktor sektora za poštanske usluge.

Odbor je, većinom glasova (11 za, jedan član Odbora nije glasao), u skladu sa predlogom predsednika Odbora usvojio sledeći:

D n e v n i r e d

* usvajanje zapisnika 14, 15 i 16. sednice Odbora
1. Razmatranje Izveštaja o radu Regulatorne agencije za elektronske komunikacije i poštanske usluge za 2016. godinu (broj 02-1869/17 od 29. juna 2017. godine);
2. Razmatranje predstavki upućenih Odboru.

 Pre prelaska na razmatranje utvrđenog dnevnog reda Odbor je, usvojio Zapisnik 14. sednice Odbora održane 17. maja 2017. godine, (10 za, dva člana Odbora nije glasalo), Zapisnik 15. sednice Odbora održane 26. maja 2017. godine, (11 za, jedan član Odbora nije glasao) i Zapisnik 16. sednice Odbora održane 29. maja 2017. godine (11 za, jedan član Odbora nije glasao).

Prva tačka dnevnog reda - **Razmatranje Izveštaja o radu Regulatorne agencije za elektronske komunikacije i poštanske usluge za 2016. godinu**

 Na početku uvodnog izlaganja dr Vladica Tintor, direktor Regulatorne agencije - RATEL a, je istakao da je 2016. godinu obeležila uplata od 105 miliona evra na račun budžeta Republike Srbije kao rezultat aukcije koju je RATEL imao 2015. godine od oslobođenih frekvencija nakon digitalizacije televizijskog signala. Time je operatorima mobilne telefonije omogućen dodatni frekvencijski opseg i razvoj novih tehnologija četvrte generacije. U 2016. godini se pojavljuju novi operatori, pre svega virtuelni mobilni operatori na čelu sa ,,Mundio mobajl“, koji je deo britanske „Mundio grupe” i domaća kompanija ,,Globaltel“, obe upisane u registar virtuelnih mobilnih operatora. Takođe, građanima Srbije je od 2016. godine na raspolaganju i novi operator digitalne distribucije medijskog sadržaja, u pitanju je mts ,,Antena TV“. Potpisani su Memorandumi o saradnji na polju kvaliteta i servisiranja radio frekvencijskog spektra sa agencijama iz Hrvatske, Češke, Slovačke, Slovenije, Ukrajine i Rumunije, novi Sporazum o razumevanju između RATEL a i Regulatorne agencije za komunikacije Bosne i Hercegovine, novi Protokol o saradnjo između RATEL a i REM a kao i Ugovor o poslovno-tehničkoj saradnji sa Saobraćajnim fakultetom u Beogradu. Agencija je donela rešenje za korišćenje tzv. CLL tehnologije za sva naselja do 1500 stanovnika što znači da gotovo 20% stanovništva u Republici Srbiji sada ima mogućnost korišćenja fiksnog telefona preko mobilne mreže. Takođe, pušten je u rad RATEL ov sistem za merenje performansi širokopojasnih sistema koji omogućava korisnicima fiksnih i mobilnih uređaja da provere kvalitet usluge interneta na mobilnim telefonima, tabletima i računarima. U drugoj polovini 2016. godine produžena su prava i obaveze licince stečene za mobilnu telefoniju za sva tri mobilana operatora.

Što se tiče dela za radio komunikacije u 2016. godini izdato je 9370 pojedinačnih dozvola za korišćenje radio-frekvencija, od toga 8880 na osnovu zahteva korisnika, pre svega mobilnih operatora, 39 za vazduhoplove, 77 za brodove, 306 za diplomatsko-konzularna predstavništva i 68 za radio-amatere. Kada je reč o elektronskim mrežama i uslugama na kraju 2016. godine u Registar su upisana 32 operatora za javno-govornu uslugu, 197 operatora za pristup internet uslugama i 83 operatora za distribuciju medijskih sadržaja. Prenosivost brojeva u mobilnim mrežama funcioniše od jula 2011. godine i u prošloj godini je bilo preko 122 000 prenosa brojeva. Što se tiče kontrole korišćenja radio-frekvencijskog spektra u 2016. godini je ostvareno 3267 mernih zapisa iz centara i 3883 zapisa van kontrolno-mernih centara korišćenjem specijalizovanih vozila.

Kada je reč o nadležnostima, RATEL je tokom 2016. godine doneo Izmene i dopune plana numeracije, Izmene i dopune pravilnika o utvrđivanju tarifnih stanova za univerzalnu poštanski uslugu, Pravilnik o utvrđivanju visine troškova za izdavanje dozvola i visine naknada za obavljanje poštanskih usluga i Odluku o izmeni odluke o utvrđivanju relevantnih tržišta podložnih prethodnoj regulaciji. Što se tiče zaštite korisnika u toku 2016. godine formirano je ukupno 877 predmeta u vezi sa prigovorima, najveći broj prigovora se odnosio na visinu računa za pružanje usluga u mobilnoj telefoniji, kao i na kvalitet pružene usluge, posebno interneta. U segmentu poštanskih usluga izdato je 19 novih odobrenja poštanskih operatora, a u istom perioduje oduzeto je 14 odobrenja za obavljanje usluga komercionalnog tipa.

U nadležnosti RATEL a je i pitanje informacione bezbednosti, pa Agencija ima obavezu da prati stanje o incidentima, pruža rana upozorenja, reaguje na prijavljene ili otkrivene incidente, analizira rizike, podiže svest građana i vodi evidenciju posebnih centara za prevenciju bezbedonosnih rizika.

Što se tiče stanja tržišta u 2016. godini ostvaren je ukupan prihod na tržištu od 189 milijardi dinara što je povećanje od oko 1% u odnosu na 2015. godinu. Najveći prihodi dolaze iz mobilne mreže 59%, fiksne mreže 18%, interneta 12%, distribucije medijskih sadržaja 10% i ostale usluge su oko 2%. Ukupne investicije u sektoru elektronskih komunikacija iznosile su oko 260 miliona evra. Broj pretplatnika u fiksnoj telefoniji se već godinama smanjuje ali se beleži porast broja internet korisnika. Prihodi od javne fiksne telefonske mreže su iznosili oko 34 milijarde dinara što je pad od 7%, a nastao je kao posledica korišćenja usluga preko interneta. U mobilnoj telefonskoj mreži prihodi su bili preko 900 miliona evra što je povećanje od 2,7%. Govorni saobraćaj preko mobilne mreže i dalje beleži rast kao i količina prenetih podataka dok broj SMS i MMS poruka je već godinama u opadanju. Prihodi od interneta su iznosili 22,4 milijardi dinara, a zabeležen je i porast broja korisnika interneta preko optičkih kablova. Što se tiče distribucije medijskih sadržaja ukupni prihodi su iznosili 18,3 milijardi dinara, s tim što najveći deo prihoda donose KDS mreže. Kada je reč o tržištu poštanskih usluga u 2016. godini ovu uslugu je pružalo 54 operatora, ukupni prihodi su bili 16,8 milijardi dinara. Broj realizovanih poštanskih usluga je u padu ali je uprkos tome zabeležen rast prihoda što znači da pismonosne pošiljke opadaju, ali paketi koji su lukrativniji rastu.

 Na kraju izlaganja direktor RATEL a se još jednom zahvalio Odboru na prošlogodišnjoj poseti, jer je posle podrške ovog Odbora usledila i podrška resornih ministarstava i Vlade da se napravi moderan i razvijen sistem monitoringa za radio-frekvencijski spektar. Do sada je najviše urađeno u Kontrolno-mernom centru Niš. U planu su još četiri daljinski upravljane merne stanice i novi centar u Vojvodini sa ljudskom posadom. U naredne tri do četiri godine na postojećoj lokaciji Republika Srbija će imati najmoderniji monitoring sistem u regionu.

 U diskusiji koja je usledila narodni poslanik Snežana B. Petrović je istakla da je Odboru čast i zadovoljstvo da pruži podršku RATEL u, jer je to agencija koja ostvaruje velike prihode, pokriva svoje troškove i puni budžet Republike Srbije i da izgradnja planiranih objekta ima strateški značaj za našu zemlju. Postavljeno je pitanje u vezi finansiranja izgradnje planiranih objekata, a direktor Agencije je u odgovoru još jednom naglasio da RATEL svojim uspešnim poslovanjem samostalno obezbeđuje sva neophodna finanasijka sredstva.

Odbor je je većinom glasova (9 za, tri člana Odbora nije glasalo) odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka, kojim se prihvata Izveštaj o radu Regulatorne agencije za elektronske komunikacije i poštanske usluge za 2016. godinu.

 Za izvestioca Odbora i predstavnika predlagača Predloga zaključka na sednici Narodne skupštine određena je Stefana Miladinović, zamenik predsednika Odbora.

Druga tačka dnevnog reda - **Razmatranje predstavki upućenih Odboru**

Povodom ove tačke dnevnog reda zamenik predsednika Odbora dala je reč izvestiocu Radne grupe Odbora za predstavke Ivani Stojiljković.

 Narodni poslanik Ivana Stojiljković je obavestila Odbor da je Radna grupa na sastanku održanom 14. septembra 2017. godine razmotrila šest pristiglih podnesaka i odlučila sledeće o daljem postupanju:

 - Predstavka Viktorije Trajilović u vezi sa utuženjem od strane „Rosala“, broj (07-1425/17), biće prosleđena SO Petrovca na Mlavi;

- Ponovljen zahtev Verice Jeremiću vezi uređenja nakanade za upravnika stambene zajednice, broj (07-1865/16), biće ponovo prosleđen Ministarstvu građevinarstva, saobraćaja i infrastrukture;

- Pritužba Steve Rajića,broj (07-298/12), s obzirom da se odnosi na nepoštovanje sudskih odluka od strane državnih organa biće prosleđena Odboru za pravosuđe, državnu upravu i lokalnu samoupravu;

- Predstavka Milice Milev u vezi sa nelegalnom gradnjom, broj (07-1628/17), biće prosleđena SO Palilula;

**-** Molba Miroslava Đorđevića u vezi legalizacije objekta, broj (07-370/17), biće prosleđena SO Voždovac;

- Predstavka Zorana Aleksovskogna rad građevinske inspekcije opštine Čukarica, broj (07-1909/17), biće prosleđena SO Čukarica.

Odbor je, jednoglasno (11 za), odlučio da prihvati predloge Radne grupe za postupanje povodom svakog podneska.

Na sednici Odbora vođen je tonski zapis.

 Sednica je zaključena u 11.40 časova.

SEKRETAR ODBORA ZAMENIK PREDSEDNIK ODBORA

 Biljana Ilić Stefana Miladinović